## Nuria Martínez critica la instrumentalització de la justícia per part del Govern central amb el projecte de llei d’enjudiciament criminal i defén la independència judicial

*** La consellera de Justícia advertix que la nova norma permetrà la ingerència del poder executiu en les instruccions penals
* El Govern central ha aprovat el nou projecte de llei que trasllada les investigacions penals a fiscals**

La consellera de Justícia i Administració Pública, Nuria Martínez, ha defés la independència judicial i ha reivindicat el respecte a la separació de poders, al mateix temps que ha criticat la instrumentalització de la Justícia duta a terme pel Govern central.

La titular de Justícia s’ha pronunciat d’esta manera després de l’aprovació del Consell de Ministres del projecte de llei d’enjudiciament criminal que deixa les investigacions penals a fiscals, “una mesura que permet la politització i la intervenció per part del Govern”.

“No podem consentir que el Govern central reste en els processos penals la competència d’investigació als jutges per a atribuir-la als fiscals, quan estos es troben sotmesos a la dependència jeràrquica d’un fiscal general de l’Estat nomenat a proposta del Govern”, ha advertit.

La consellera ha recordat que “esta reforma, juntament amb el projecte de llei orgànica per la qual el Govern central pretén modificar la Llei orgànica del poder judicial, posen en risc la independència judicial”.

“Estem veient com en els últims mesos el Govern d’Espanya ha fet actes que han compromés severament la imatge d’independència del Ministeri Fiscal, i la reforma que planteja perquè siga la Fiscalia la que assumisca la instrucció en l’àmbit penal, no és sinó la clara mostra del menyspreu del Govern central pels principis bàsics d’un Estat de dret en pretendre influir des del poder executiu en les instruccions penals”, ha advertit Martínez.

A més, la consellera ha assegurat que es tracta d’una reforma que, a més, “té un encaix constitucional dubtós, ja que la instrucció penal està lligada a la funció jurisdiccional, que la Constitució reserva en exclusiva a jutges i magistrats”.

“Com a Consell ens preocupa el fons d’estes reformes legislatives, però preocupen també les formes. És inacceptable, quan estem parlant de la tutela dels drets i llibertats, que el Govern d’Espanya i la majoria parlamentària que el sustenta, desatenguen i menyspreen les al·legacions proposades, i el sentiment de la immensa majoria de jutges, magistrats i fiscals”, ha puntualitzat.

Fecha: 28/10/2025